จังหวัดแม่ฮ่องสอน  ชิงเก็บ ลดเผา แก้ปัญหาหมอกควัน ไฟป่า อย่างยั่งยืน
จังหวัดแม่ฮ่องสอน ตั้งเป้าหมายในการบริหารจัดการเชื้อเพลิงในพื้นที่ป่า ชิงเก็บ ลดเผา ให้ได้ไม่น้อยกว่า 100 ตัน ในปีนี้ เพื่อให้สำเร็จลุล่วงตามเป้าหมายนั้น ต้องมีความร่วมมือของประชาชนด้วย สำนักงานทรัพยากรธรรมชาติและสิ่งแวดล้อมจังหวัดแม่ฮ่องสอน จึงได้จัดกิจกรรมการอบรมให้ความรู้แกนนำหมู่บ้านในการบริหารจัดการเชื้อเพลิงในพื้นที่ป่า “ชิงเก็บ ลดเผา” ตามโครงการบริหารจัดการเชื้อเพลิง”ชิงเก็บ ลดเผา”จังหวัดแม่ฮ่องสอน ณ สำนักงานทรัพยากรธรรมชาติและสิ่งแวดล้อมจังหวัดแม่ฮ่องสอน โดยมีนายสุวิทย์ นิยมมาก ผู้อำนวยการสิ่งแวดล้อม เป็นประธานกิจกรรมประกอบไปด้วย การให้ความรู้ความเข้าใจแก่ชุมชนในการบริหารจัดการเชื้อเพลิงในพื้นที่ป่า “ชิงเก็บ ลดเผา” และเสริมสร้างความเข้มแข็งแก่ชุมชน ในการพึ่งพาตนเอง ในการบริหารจัดการเชื้อเพลิง เพื่อลดการเกิดไฟป่าและหมอกควัน โดยหน่วยเฉพาะกิจกรมทหารราบที่ 7 ดำเนินการสาธิตการอัดใบไม้แห้ง เพื่อนำไปใช้ประโยชน์และสร้างมูลค่า นอกจากนี้ นายสิธิชัย จินดาหลวง ผู้ว่าราชการจังหวัดแม่ฮ่องสอน ส่งมอบวัสดุอุปกรณ์ ชิงเก็บ ลดเผา ประกอบด้วย รถเข็น  กระสอบ คีมตัดลวด  ลวดมัดเหล็ก  เครื่องชังและเครื่องอัดใบไม้  แก่ตัวแทน 10 หมู่บ้าน นำร่องในโครงการ ซึ่งครอบคลุมพื้นที่ 7 อำเภอ หมู่บ้านละ 5 เครื่อง เพื่อส่งเสริม “การชิงเก็บ ลดเผา” ต่อไป